《赠李庆生》
清代·符曾

十年坐客寒无毡，朝朝抱犊山中眠。屠沽有酒君何有，忍饥诵经徒何怜。

紫髯太宰今大贤，赏君才思如奔泉。荐章不敢隐髦俊，下士名达天子前。

天子为君能割鲜，握算下试东海边。果然煮海增灶烟，七万量取元霜煎。

古人才大虚中偏，巨壑要受千回漩。今看斥卤成膏田，岁收胡止禾三千。

又况造士工丹铅，文翁化蜀差比肩。既养而教理则全，俾宰大邑吾信焉。

君不见范公昔起庆历年，范公之堤古今传。范公亦为西溪监，后来继者君勉旃。

作者简介：符曾（1688—1760）清代浙派著名代表诗人。字幼鲁，号药林，钱塘（今浙江杭州）人，监生。著有诗集《赏雨茆屋小稿》，有仁和吴氏刻本流传，亦査慎行作序，序中引虞邵庵之言誉之为“性其完也，情其通也，学其资也，才其能也，气其充也，识其决也，性情子所自具矣”、又著有《春凫小稿》及《半春唱和诗》，（均清史列传）并行于世。